Papersnake/gushiwen huggingface dataset:
舟中载芍药数本 其一
彭汝砺（宋代）

数枝分得广陵春，行李相看意亦亲。风急吹香浑似旧，露浓染色更争新。
代书寄{左堇右阝}江知县张太博
邵雍（宋代）

长忆当年归弊庐，弟兄同受策名初。
一生不记寻常事，千里犹通咫尺书。
风月遥知四明好，江山况是发秋余。
片帆未得闲飞去，徒见严君问起居。
向运使挽章
吕祖谦（宋代）

戟衣翻户映庭槐，使节州符未展才。
文献定知丞相似，渊源还自洛阳来。
异端惑世浓於酒，古学违时冷若灰。
从此湖人识丧礼，凛然治命手亲裁。
清明日欲宿石门，未到而风雨大作，泊灵星小
杨万里（宋代）

一生行路竟如何？乐事还稀苦事多。
知是风波欺客子，不知客子犯风波。
题洛神赋图诗
王铚（宋代）

曹公文武俱绝伦，传与陈王赋洛神。
高情寓托八荒外，曾是亲逢绝世人。
五官郎将莫轻怒，椒房自是袁家妇。
闻道生时覆玉衣，便是于今腰束素。
惊鸿翻然不重顾，射鹿深冤更凄楚。
不将降虏赐周公，先识祸机杨德祖。
此意明明可自知，岂有神人来洛甫。
空用平生八斗才，七步那能说微步。
楚离日月常争光，湘夫人后夸高唐。
丹青画写鬼神趣，笔端调出返魂香。
妙画主文尽天艺，神理人心两无异。
此情万古恨茫茫，且为陈王说余意。
同刘子实游芸村
熊瑞（宋代）

前溪后溪水泓泓，南山北山鸟嘤嘤。
东家{左扌右画}{左扌右画}缫丝鸣。西家扑扑打麦声。
霏霏紫萼飘红英，翘翘野菜飞晴蜓。
酒旗斜矗芳风轻。人在落花花裹行。
神仙古来多杳冥，刀圭入品羽翰生。
人生快活寿百齿，何必白日求飞升。
我今拈出芸村名，世间底无蓬书瀛。
桃源桃源晋武陵，为我把酒酹渊明。
题老学道院
马廷鸾（宋代）

瓜烂东陵老废锄，野民八十尚躯书。
窗风文字翻叶叶，抱膝长吟一拥炉。
长相思
章丽贞（宋代）

吴山秋。越山秋。吴越两山相对愁。长江不尽流。

风飕飕。雨飕飕。万里归人空白头。南冠泣楚囚。
重游禅林寺
杜耒（宋代）

不到禅林又几春，依然风景自清新。
竹窗松迳幽深处，只有黄花认着人。
磨剑池
蒋之奇（宋代）

闻说旌阳旧筑坛，故浮修水一来看。至今磨剑池犹在，冷浸一天星斗寒。
别吴帅恕斋 其三
林希逸（宋代）

七聚人人苦恋行，吾乡一事更关情。郡贫已极民县罄，岁计祇关寺取盈。

官要板曹宽未许，闽无保障害非轻。扶持有意公还去，条约春初恰讲明。
醉太平 读吴梅村王郎曲有感
胡薇元（清代）

柘枝一声。长安半城。五陵年少甘心，为王郎目成。

眼波水清。脸波断横。凭他幡绰昆仑，舞婆罗法门。
蔡天逸以诗寄梅诗至梅不至
毛滂（宋代）

应念萧寒槁木身，殷勤分寄岭头春。
冰肌玉骨终安在，赖有清诗为写真。
李忠定公挽诗 其一
吴冈（宋代）

梦卜庸真相，艰难倚大儒。英风起衰懦，直气慑奸谀。

琳馆终高卧，燕然漫仕图。哀荣看赠典，犹是慰寰区。
还深父同年兄诗卷
黄庭坚（宋代）

四体懒不佳，百虫夜相煎。
呼灯探床头，忽得故人编。
一哦肺渴减，再读头风痊。
清切如其人，石齿漱潺湲。
园林秋郊静，桃李春昼妍。
雍容比兴体，百物落眼前。
仍仍愁时语，听猿三峡船。
梅黄雨扑地，水白雁横天。
叹息夜渠央，屋角月上弦。
把卷著床头，我知其人贤。
昨日河间令，横胥不顾钱。
如臂使十指，从我伸与拳。
淹留落闲处，坐研考二篇。
更使有闲日，歌嘲舍兰荃。
何时造化手，端为铸龙泉。
佥书枢密院事张公
靖康小雅（宋代）

金人强悍，一岁再至。
公提郡兵，疾驱入卫。
敌将易姓，公秉大义。
独敢抗言，必复赵氏。
欲扶日驭，力扫氛翳。
身拘名张，忠烈振世。
送张琴溪
柯蘅（清代）

江气雨冥冥，龙吹秋水腥。西风下黄叶，有客正扬舲。

为我一横笛，离愁满洞庭。橹声烟际去，遥见数峰青。
丑奴儿·近来愁似天来大
辛弃疾（宋代）

近来愁似天来大，谁解相怜。谁解相怜。又把愁来做个天。
都将今古无穷事，放在愁边。放在愁边。却自移家向酒泉。
西江月·拽尽风流露布
石孝友（宋代）

拽尽风流露布，筑成烦恼根基。早知恁地浅情时。枉了教人恁地。惜你十分撋就，把人一味禁持。这回断了更相思。比似人间没你。
茂叔兄还乡北郊酌别
魏了翁（宋代）

动是三年别，才堪十日留。
苍头相与并，软语未能休。
只搅赵遥梦，真成浪泊游。
相期各努力，岁月鬓边遒。
和元守中秋月夜韵
郭印（宋代）

曩为痴儿未识月，夜明唤作山阴雪。
翻笑老人立其下，皓彩亭亭映华发。
晦朔弦望总不知，三五那能问盈缺。
有时暮宿招提境，插天不爱金银塔。
壮年观览稍好奇，眼看绝景一何稀。
中秋玩月定忘寝，往往连夕追轻肥。
欢呼共吸杯中影，旋瞻宝镜天边飞。
欲速嫦娥下霄汉，论心执手与同归。
老来爱身如爱国，暑气蕴隆惊吏酷。
况当夔子瘴疠地，白露溥空尚蒸溽。
可怜今宵月色凉，滟滟寒光满坑谷。
不论贵贱及富贫，茅屋朱门皆变玉。
我亦乘兴上层台，但无佳客同尊罍。
坐久归来略假寐，床前见月枕还推。
不知此夜为谁好，一曲长歌动九垓。
人生穷达何足算，但把馀龄付酒杯。
和东云三哥六十寿原韵
安朝标（清代）

筹添海屋岂寻常，更赖绵绵祖德长。鸠杖闲扶情自厚，兕觥欢酌气同芳。

兄尤诵咏丝纶美，弟却羞惭学业荒。自寿佳章深致意，伫看兰桂得天章。
失调名 其十
佚名（宋代）

一番雨过，池溏十里芰荷香。
永遇乐 送孙屺瞻学士归省
曹贞吉（清代）

十丈蒲帆，一篙秋水，仙舟天际。绣虎才人，珥貂贵客，归作承欢计。

当年射策，五云日下，胪唱魏公第二。羡璧人、天街衣马，夹道争看如蚁。

紫宸朝罢，讲筵初御，金碗天浆亲赐。东观深严，北门清切，待署黄麻纸。

君恩暂许，湖山佳处，添个宫袍莱子。须珍重、黑头卿相，碧纱名氏。
次韵谢王粟秀才四首
项安世（宋代）

书生无炎凉，市道有赢诎。
世方重陶猗，君独师卖屈。
反生自求良，背已方成黻。
乐地名教中，金珠彼何物。
望夕
陈宓（宋代）

一点射窗明已足，三更当户意慵看。
竹篱茅舍心安处，不羡乘风到广寒。
武林山十咏 其九 翻经台
梅询（宋代）

灵运曾此台，冥心住幽寂。重绎叶上书，深藏林中迹。

遗文传竹素，野蔓侵苔壁。登览殊未休，苍山日将夕。
杂诗
王夫之（明代）

悲风动中夜，边马嘶且惊。
壮士匣中刀，犹作风雨鸣。
飞将不见期，萧条阴北征。
关河空杳霭，烟草转纵横。
披衣视良夜，河汉已西倾。
国忧今未释，何用慰平生。
悼往二首 其一
汪藻（宋代）

宿草纵横绿，春归有底忙。百年知有尽，万感要难忘。

欲语如他日，犹疑在我旁。人生今至此，不拟惜流光。
雪中和怀玉 其四
庄昶（明代）

天心何处问，默坐正寒更。古调今疏越，天和此太羹。

夜深群动息，冬老一阳生。料得梅花月，乾坤只么清。
竹林为欧隐居
翟杰（宋代）

爱竹先生隐趣宽，胜开三径长千竿。清声绕屋风敲玉，素影当千月舞鸾。

茶灶长留从客过，棘篱低插任人看。后园慎勿添花柳，尘俗何曾有岁寒。
木围
曾极（宋代）

寝殿重重设木围，崎岖天位不胜危。
高人巢许应知此，占得箕山最坦夷。
访郑隐君不遇
赵汝燧（宋代）

行尽枥林村，柴门闭夕曛。自来松下坐，閒想壁间文。

守树猿偷果，窥山犬吠云。多应寻鹤去，祇隔暮溪濆。
观史氏画马图
梅尧臣（宋代）

谁缝冰纨十二幅，画出胡马一百蹄。
胡人纵猎走且射，野牛骇百头角低。
黄骢铁骝白的颡，散作五花毛不齐。
弯弓未发箭在手，二十五匹兵争西。
往闻胡环能画马，阴山七骑皆戎奚。
或牵或立或仰视，闲暇意思如鸣嘶。
风吹裘带旗脚展，沙草一向寒凄迷。
凤缾挈酒鞍挂获，氊庐毳帐半隐堤。
君之二图诚亦好，若比环笔犹云泥。
题董邦达灞桥觅句图
弘历（清代）

驴背风流未足思，来今去古只如斯。可知学士忘筌画，便是相公得意诗。
张子衍为至德知观鄢冲真求诗
白玉蟾（宋代）

一簇楼台水上居，琅风韵竹动笙竽。
鱼龙飞舞半帆雨，鸥鹭眠笙两岸芦。
雪覆高低春玉树，月明表里夜冰壶。
渔郎倚櫂桃花落，认得扶桑宫殿无。
和酬益州刘大著同运使薛端公见寄之什
魏野（宋代）

遥思锦水会荀陈，共指棠郊忆卧云。
青眼虽然蒙望我，丹心不觉恨输君。
离情杳杳三千里，老病厌厌八九分。
唯待急徵同赴阙，一时得见向溪濆。
和陈子思谢见过
毕仲游（宋代）

入城那复得逍遥，酒熟花开却见招。从此相思不须说，只将诗句写无聊。
花下
王安石（宋代）

花下一壶酒，定将谁举杯。
雪英飞落近，疑是故人来。
缘识
宋太宗（宋代）

一年去住几周游，日月高悬万亿秋。
但好心求方外境，勿教妄想没刚柔。
句
符载（唐代）

绿迸穿篱笋，红飘隔户花。（见《杨慎外集》）
一道清风图为李侍御题
罗玘（明代）

御史于中持大斧，谁有大竹大如杵。破之万个破更酣，须臾了尽千林许。

一林淡，一林浓，一林渺渺无西东。伶伦缩颈惊却走，云此天公遗下之箨龙。

日边白凤下啄实，一饱飏去超鸿蒙。至今百鸟绝踪迹，独占千载惟清风。

君不见一拙道人最痴绝，漏泄天机好饶舌。笔濡东海作砚池，睥睨此林如一垤。

一匹练绢尚嫌少，收拾描模当时了。天色黭黮湘妃出，雨声如泪滴石窟。

扫天无云地无尘，六月凛冽如霜晨。祝融冻僵火伞湿，观者如山踏冰立。

道人笑憨憨，御史色不动。青骢新被银丝鞚，清风且作归朝颂。
用前五字韵趣刘圣与建第
刘宰（宋代）

君不见茅屋下，四壁床敷窄。
又不见朱门中，金碧锁空宅。
宅成更欲致良材，水浮陆走空山泽。
茅屋区区诚已疏，朱门汲汲彼何迫。
劝君勿学伏波老，自诡裹尸须马革。
又勿学金谷人，绮窗阿阁绵阡陌。
但令庭宇洁，颇与尘嚣隔。
市声不至乱琴书，厨烟可免衢咽哑。
庶几家人安，亦使我心获。
吾宗开敏姿，富有济时策。
栋宇著易象，义不假探索。
况闻玉堂直，视草须元白。
所期不日成，毋使中道画。
庶奉紫芝泥，即刷青云翮。
句 其二
陈槐卿（宋代）

谁能作文冢，反魂为瘗埋。
养生
陆游（宋代）

受廛故里老为氓，三十余年学养生。
倩盼作妖狐未惨，肥甘藏养酖犹轻。
忠言何啻千金药，赤口能烧万里城。
陋巷藜羹心自乐，旁观虚说傲公卿。
生查子
洪适（宋代）

二月到盘洲，繁缬盈千萼。恰恰早莺啼，一羽黄金落。

花边自在行，临水还寻壑。步步肯相随，独有苍梧鹤。
镇安街有陋祠祀女神不名或曰赵姑也诗以志之
方世泰（清代）

飒飒天风吹古祠，溪烟不动柳成丝。一春微雨香灯暗，尽日无言宝帐垂。

独鸟远飞芳草外，孤花刚谢夕阳时。精灵似尔复何恨，翠黛含颦尚怨谁。
偈颂一百零九首 其七十一
释可湘（宋代）

顽钝以此销镕，偏小以此弹击。直中曲，曲中直。老卢不会，达磨不识。
次韵寄士美
周孚（宋代）

长夏苦不佳，汤熨方少休。床头得新诗，恍若从子游。

绚烂晚花得，萦纡莫江流。寒蝉久聒耳，见此长鸣鸥。

吾友苏季子，莫年专一丘。相从寄琢磨，喜子今得俦。

隋珠荆文璧，子馈渠则酬。寄声问平安，忆此衰病不。

亲交半九泉，老境集百忧。能来叙离阔，过是吾何求。
看花回 登西竺庵僧楼望江上春色，用清真韵。
黄燮清（清代）

画楼三面空旷，练净沙洁。万树媚红怨碧，带缕缕情丝，闲处萦结。

莺程燕路，薄暝生烟芳草滑。看落照、碎作黄尘，乱山蒸翠雨初绝。

才过了、元宵一月。渐逼近、春分时节。一半韶光送却，早一半离愁，做弄华发。

凭高望远，心与江流应九折。拍垂杨、又飞絮，重赋天涯别。
雪楼程御史次方山房韵见寄用韵答赋三首
何梦桂（宋代）

万物委桥运，逝沙我回波。
美人渺何许，道远空寤歌。
原言结瑶佩，乘虬下阳阿。
阳阿有瑶草，为我起宿痾。
行行望高台，日暮将奈何。
感事书怀十六韵
朱熹（宋代）

胡虏何年盛，神州遂陆沉。翠华栖浙右，紫塞仅淮阴。

志士忧虞切，朝家预备深。一朝颁细札，三捷便闻音。

授钺无遗算，沈机识圣心。东西兵合势，南北怨重寻。

小却奇还胜，穷凶祸所临。旃裘方舞雪，血刃已披襟。

残类随煨烬，遗黎脱斧砧。戴商仍夙昔，思汉剧讴吟。

共惜山河固，同嗟岁月侵。泉蓍久憔翠，陵柏幸萧椮。

正尔资群策，何妨试盍簪。折冲须旧衮，出牧仗南金。

众志非难徇，天休讵可谌。故人司献纳，早晚奉良箴。
王似鹤按察之中州
彭而述（明代）

弓鸣落日帝城边，节镇旌旗出使年。雪苑寒云梁殿阙，朱仙父老宋山川。

十年水旱褰帷里，八郡疮痍画戟前。闻说宣房烦璧马，好从河伯问桑田。
偈颂二十九首
释云（宋代）

丹霞烧木佛，院主眉须落。
官里有吸条，许人私结约。
傝{耨耒换沈去氵}杜禅和，识情争卜度。
休卜度，万里辽天飞一鹗。
句
欧阳光祖（宋代）

白发骎骎吾老矣，名场从此欲投簪。
贺监湖上
楼钥（宋代）

狂客归来终好夸，越王城下占烟霞。
此中信美非吾土，不似西湖是我家。
漫兴九首
方回（元代）

静院幽花馥，空庭皓月明。
春寒夜更好，未有一虫鸣。
剑池桥梁久就倾圮方太沾公刊石伐木以递汲且
龚潗（宋代）

涓涓剑池泉，削崖出石乳。
流传岁千百，评列品三五。
舆梁见河岁，楼与姓俱古。
坐令丘壑观，凛作岩墙惧。
沾公大勇猛，咄嗟见未覩。
欹倾变略彴，岞崿移朽腐。
连筒称深汲，惠泽遍下土。
幽寻稳登眺，清意逼肺腑。
何须铁作限，只尔天可补。
传闻桥下云，已作前山雨。
常熟县破山寺
高翥（宋代）

古县沧浪外，精蓝缥缈间。
木枯曾阅世，龙老解分山。
鸟道秋迷迹，禅房昼掩关。
诗成游子去，流水自潺潺。
颂一百则
释重顯（宋代）

盲聋音哑，杳绝机宜。
天上天下，堪笑堪悲。
离朱不辨正色，师旷岂识玄丝。
急如独坐虚窗下，叶落花开自有时。
东湖
郑清之（宋代）

谁将东湖光，敛作大圆鉴。
千峰就妆束，万旬互窥瞰。
红消日脚明，绿净山影蘸。
我来一登临，扁舟隐可缆。
刘寺
毛珝（宋代）

曾住昭阳殿里头，何年香骨掩荒丘。虚传碧落归仙去，谁见苍梧从帝游。

鸾阁粉销尘影暗，蜃炉香冷石人愁。风前不敢梅花折，犹恐君恩宠未休。
赋梅三篇
曾丰（宋代）

作意偷春破队行，横翔捷出不容争。
窗前纳月神光白，水上乘风縠漏轻。
违物行归廉士洁，傲时身中圣人清。
赏音不遇林和靖，也是花经第一名。
送耿宣赞 其一
韩淲（宋代）

西湖水月两峰高，吴会东临日夜潮。鳷鹊未央仙仗里，眼明入阁上云霄。
四圣观纳凉
赵汝迕（宋代）

林宫暑处薄，短簟逸人眠。
树击来时马，风称听处蝉。
药童清入画，道士默如禅。
忽忆山中雪，瘦梅逋老阡。
次黄存之韵
裘万顷（宋代）

客宦何时了，官居又岁余。
归心五湖梦，病眼一床书。
近作君能富，新功我略无。
不妨赋游猎，会有荐相如。
喜吴几道迁右正言知谏院
郑獬（宋代）

精金喜入陶熔手，玉鉴直须明主知。
志士本来能许国，古人所恨不逢时。
汉成不用朱云剑，舜帝尝闻大禹辞。
莫道孤居无感激，挼挲两耳听京师。
盘洲杂韵上 日涉门
洪适（宋代）

小圃固日涉，柴门常自关。此心无一事，应共白云閒。
柰花似海棠林檎但叶小异
仇远（元代）

东风擅红紫，颜色分重轻。
爱此柰子花，娇艳何盈盈。
未开足标致，紫绵灿垂缨。
开繁臙脂褪，徐娘老而贞。
俗称为海红，结实叶底頳。
来禽难为弟，海棠难为兄。
我评此三花，同出而异名。
一枝插铜壶，坐翫心目明。
安得剑南樵，素缣为写生。
謹次韵和呈垂览拙诗之作
江休复（宋代）

朝跻天门路，暮宿白云杪。
超然六合作，如翼鸾风矫。
运眸极遐六，收念息奔扰。
盘盘上绝顶，独立颢气表。
天壁涌神泉，玉龟泳灵沼。
凌奥无螫虫，集灌尽百鸟。
胜景穷赏践，陈迹嗟缅眇。
接遯终焉托，真仙事殊窅。
云露相飘飘，尘途忘湫湫。
蹑屐游已屡，操孤才患少。
思轧几沉伏，神驰空飘渺。
谢客兴不浅，尚子计未了。
何时出尘笼，重看众山小。
水调歌头
邵元实（宋代）

双阙步云尾，六阁上鳌头。侍臣冠底，英英人物是君侯。闻道东皇深意，回想西清往事，早晚启金瓯。丹扆伫宏略，黄阁待名流。

九秋天，千岁日，一樽酬。策勋黄石，相期茅土更封侯。稳扈钩陈天仗，净扫搀抢氛祲，按辔入神州。收了卢龙塞，却访赤松游。
邺中赠王大（一作邺中王大劝入高凤石门山幽居）
李白（唐代）

一身竟无托，远与孤蓬征。千里失所依，复将落叶并。

中途偶良朋，问我将何行。欲献济时策，此心谁见明。

君王制六合，海塞无交兵。壮士伏草间，沉忧乱纵横。

飘飘不得意，昨发南都城。紫燕枥下嘶，青萍匣中鸣。

投躯寄天下，长啸寻豪英。耻学琅琊人，龙蟠事躬耕。

富贵吾自取，建功及春荣。我愿执尔手，尔方达我情。

相知同一己，岂惟弟与兄。抱子弄白云，琴歌发清声。

临别意难尽，各希存令名。
纳凉诗
李正民（宋代）

铄石流金正此时，乍收羲驭霁馀威。屋头艳艳蟾蜍满，草际荧荧熠耀飞。

沉李浮瓜聊自适，披襟散发欲忘归。只愁玉漏频催转，坐使清凉与愿违。
骊山怀古
周煌（清代）

十月骊山驾未回，龙鬐凫翼倚莲开。五王帐冷无同梦，三国车填有近陪。

动地渔阳喧鼓角，造天汤殿锁莓苔。凄清阁道闻铃雨，可忆山泉喷薄来。
念奴娇（林檎）
曹勋（宋代）

禁烟过也，正东风浓拂，来禽奇绝。翠叶修条千万点，轻染微红香雪。霁景烘云，暖梢吹绽，浩荡春容阔。棠阴已静，此花标韵终别。

犹记宝帖开缄，如何青李，与佳名齐列。秀实甘芳莫待看，叶底匀圆堪折。且赏琼苞，繁英插鬓，淡伫留风月。宜将图画，有时凝想重阅。
莓莓原上田
吕南公（宋代）

莓莓原上田，春至早已种。垡垡樊间圃，蔬好亦培壅。

农家乐地利，倚此拟微俸。依随节序停，领略儿孙众。

徒耕有欢语，各息无愁梦。冷看里诸生，焦心望乡贡。
晓渡瓦哈木河
单懋谦（清代）

破晓冲寒渡，春深拥敝裘。山仍含雪睡，河尚带冰流。

远塞愁羁客，衰年愧壮游。此行亦自笑，并不为封侯。
望小孤山
金德嘉（清代）

沧江涌拳石，何山作鼻祖。长风万里浪，漰湃自今古。

飞鸟动云根，悬崖垂线缕。其阴凝积雪，其阳溜花雨。

帆景入嵌空，烝岚相吞吐。三面阻跻攀，嶙峋无寸土。

独立天使然，岌岌绝俦伍。
句 其一
周知微（宋代）

疾风暴雨悲游子，峻岭崇山非故乡。
南山感旧
刘克庄（宋代）

髫龀随二亲，旅泊承天寺。
姆抱殿上嬉，忽睹瞿昙氏。
酷吏词
贯休（唐代）

霰雨灂灂，风吼暮劚。有叟有叟，暮投我宿。吁叹自语，

云太守酷。暮何暮何，掠脂斡肉。吴姬唱一曲，

等闲破红束。韩娥唱一曲，锦段鲜照屋。宁知一曲两曲歌，

曾使千人万人哭。不惟哭，亦白其头，饥其族。

所以祥风不来，和气不复。蝗乎蠈乎，东西南北。
送宣尊师醮毕归越
刘长卿（唐代）

吹箫江上晚，惆怅别茅君。踏火能飞雪，登刀入白云。

晨香长日在，夜磬满山闻。挥手桐溪路，无情水亦分。
独鹤
卫宗武（宋代）

独鹤来有年，置彼三径曲。
挈至此靖庐，幽绝山林屋。
戛然发长唳，清亮振虚谷。
炳炳千岁丹，不受乌兔促。
乘之虽有轩，颇窘筋骸束。
寥廓万里心，夫岂在食粟。
一举穷紫清，真境可洞瞩。
奈何剪其翅，殆类骥絷足。
然虽啄菢恩，变化乃迅速。
昂昂禽中仙，未数昆明鹄。
山溪谣
释善珍（宋代）

山溪流㶁㶁，山田半砂砾。羸牛领破耕不息，午饥眼花在牛脊。

我饥田舍无糟糠，但愿天常雨粟盈官仓。官租吏征有故常，官籴吏横如虎狼。

君不见先年春旱牛遇疫，妻儿挽犁代牛力。又不见前年龠米抵金璧，僵尸横草乌不食。

吏奸积久为农患，吏爱谷贵农爱贱。使君道上闻农叹，下车蠲籴不待旦。

令行去奸如疾风，心宁负官不负农。溪流帖帖船上下，左司文成高纸价。
颂古五十三首
释文礼（宋代）

长汀汀上风颠子，曳杖回头等阿谁。
向道那人元不在，汝须知有转身时。
定林寺
罗必元（宋代）

罢相归来再读书，定林庵内守清虚。
少年错解周官处，悔杀当朝是误渠。
二色桃
易士达（宋代）

两色桃花相映开，武陵移就小园栽。
玉环不奈蒲萄重，一半红潮玉脸来。
觅放翁剑南诗集
张镃（宋代）

见说诗并赋，严陵已尽刊。
未能亲去觅，犹喜借来看。
纸上春云涌，灯前夜雨阑，
莫先朝路送，政好遗閒官。
岁除
石懋（宋代）

索米长安久倦游，寂无杯盎洗牢愁。岁除借问除何事，除尽朱颜与黑头。
贾希德
释秘演（宋代）

山东持木铎，高识世难群。
览照惊秋鬓，看碑见旧文。
救时曾抗牍，退迹欲眠云。
帐外横经者，清朝已立勋。
咏竹
唐彦谦（唐代）

醉卧凉阴沁骨清，石床冰簟梦难成。

月明午夜生虚籁，误听风声是雨声。
过山阴希瓐侄新居
赵师吕（宋代）

美哉轮奂构华堂，如鸟飞兮接大荒。
广植门墙千古秀，月中仙桂万年芳。
象贤应拟家声振，繕德还期国运长。
端是吾宗能厚积，故生麟凤兆祯祥。
清调吟
白居易（唐代）

索索风戒寒，沈沈日藏耀。劝君饮浊醪，听我吟清调。

芳节变穷阴，朝光成夕照。与君生此世，不合长年少。

今晨从此过，明日安能料。若不结跏禅，即须开口笑。
郊庙歌辞。享太庙乐章。昭感
佚名（唐代）

铿锵韶濩，肃穆神容。洪规赫赫，祠典雍雍。

已周三献，将乘六龙。虔诚有托，恳志无从。
三多镇对月感怀
徐士怡（清代）

迢迢数百里，渺与故乡隔。已作江北人，仍看江南月。

彼美居一江，乱后无消息。共此婵娟明，恨少双飞翼。

愁随落叶添，心共孤鸿灭。相思复相思，徘徊泪盈臆。
读少陵诗
陈棣（宋代）

建安七子文，骚雅生赘疠。
除苛起膏肓，公为第一流。
满朝竞飞翔，惟公独淹留。
平生一严武，几成鞭虎头。
定知诗穷人，到骨未肯休。
执友自青云，蹭跳老沧洲。
破除世万家，曲生聊可谋。
危言竟何补，软语只自羞。
成此一段奇，政坐多牢愁。
收拾万丈光，千古射斗牛。
开卷想清标，凛如对霜秋。
闭户味膏馥，妄言希骅骝。
挽胡子瑞
孙应时（宋代）

三十年间事，论交踵父兄。
叩门时下榻，话旧各伤情。
我亦华双鬓，君仍隔九京。
滞留违一恸，肠断暮云横。
渡江
师严（宋代）

鹿门山人沧浪客，洒泪忆枯眼见骨。
风尘峥嵘万里空，不知何处营三窟。
城中性命汤火近，路穷援断无消息。
鼠窃狗偷何足忧，都将十指漫天日。
大言阔步好公卿，三百年余涵养成。
已闻郑五但搔首，复道庞涓竖子名。
平时肉食夸果决，谁信临危跋疐行。
白头面皱牙齿落，万事已矣秋风生。
日暮
彭汝砺（宋代）

人去红尘息，林幽晚意清。秋阳红旆乱，夕霭翠绅横。

新月淡无色，微风寒有声。此吟犹未竟，城吏已严更。
金陵咏怀古迹四首 含章殿
费元禄（明代）

烟沉弱柳隔晴沙，窈窕香台忆主家。
绮树游丝留晓色，雕窗粉蝶恋清华。
镜边月晕连城璧，陌上尘埋七宝车。
点额新妆招不起，黄鹂衔出旧时花。
次韵南庵久雨之什
张吉（明代）

客子困积雨，萧条住百蛮。吾人安敢道，真宰独何颜。

江涨浑无地，云深不见山。米囊探已竭，菜色几时还。
出郭视田讼三绝
王炎（宋代）

草生弃地没牛深，岂是膏腴亩一金。
野老双蓬俱半脱，尚凭蜗角起争心。
建隆乾德朝会乐章二十八首 其二 群臣第一盏毕作《玄德升闻》。
郊庙朝会歌辞（宋代）

约法皇纲正，崇文宝历昌。遒人振木铎，农器铸干将。

瑞日含王宇，卿云蔼帝乡。万邦成一统，鸿祚与天长。
三月十日观南安赵使君所藏书画古器物
柳贯（元代）

三月浃旬新雨馀，市河一舸如浮苴。言寻佳客赵横浦，步入城隅门巷纡。

褰帘迎揖坐便坐，深炷炉熏呼茗盂。砚屏方截紫绮段，楚瑶秀列珊瑚株。

是家素号虹月舫，载画盈簏书盈车。客逢好事要审鉴，便肯解褚倾囊储。

相看贵德亦贵物，古玉错落排筵敷。鹿卢带钩环佩玦，鞸䩬昔将承属镂。

佩章六纽四官印，篆画刻深铜质粗。配之冲牙奉君子，贯以系璲联金鱼。

连钱骢马琢文玉，圉人立侧垂裙裾。神工定复烦剞劂，赤刀故想来锟鋘。

次陈鼎器论制作，商周秦汉焉可诬。玄武实水卣实醴，腹背翠错提梁朱。

最奇剑槊尺有咫，绿玉龟鳞纯体肤。精铜岁久刚性在，间阅燥湿其无渝。

铨量画品差甲乙，锦褾玉轴随伸舒。庭光古佛出梵相，满月在水莲生趺。

卢前吴后笔锋劲，履豨承蜩玄化俱。瑶池仙会上中卷，细巧自是吴元瑜。

云霞楼观递隐见，花竹羽毛工染濡。绛旌飘转紫箫发，步辇导从千琼姝。

终篇八骏惜既阙，诗亡可补此置诸。意夫鬼物掩疵吝，免彼耄荒留叹吁。

徐熙葩叶妙设色，尘昏蠹蚀犹鲜腴。古绡一段写秋意，芙蓉鸂鶒连茭芦。

梦载鸱夷浮浩渺，此兴初不缘莼鲈。七客张萱为谁作，浓墨大笔色不枯。

五人人跨一善马，一跨乌犍一蹇驴。印窠惨澹悦生字，岂曾籍入官中帑。

穰穰画苑姑拨弃，伸眉更请评法书。二王真迹胡可得，硬黄数幅真唐摹。

兰亭五字损不损，肥本瘦本斑斑殊。如人身口耳目具，神采乃在颊上须。

虎贲举樽虽甚似，优孟抵掌何其疏。世间楮墨日弊弊，欲驾跛鳖行天衢。

南唐常侍六书学，凌轹斯邈开榛芜。杂诗流丽满一卷，铜甬篆法无能踰。

金绳铁纽莽回互，山虬海蜃争腾驱。嗟予欲读屡钳口，形求意索且须臾。

泰山继起石鼓后，李监捷出张先弧。向微二徐为启籥，此道湮灭谁昭苏。

真书生行行生草，飞白籀隶同一枢。张颠草圣入三昧，小楷妙合褚与虞。

《郎官石记》毁已久，百金可有墨本无。世之珍物岂待赞，题记况复经鲜于。

绮园角夏四神坐，刻字寸许无葩荂。永平元舅纪功颂，燕然何在拓墨乌。

厓镌野刻百数种，传观一二日已晡。馀欢未尽谋再至，榜人催发吾归欤。

暮投萧寺微雨作，昏灯照影溜鸣渠。冥怀且复领其要，回向灼观心地初。

百年蓬累大宇宙，荡摇不啻风中旟。寓意于物形勿著，尤物亦能为我娱。

滞形小足致偷夺，大或控颐伤口珠。牛李相倾坐石祸，王涯复壁嘻其愚。

吾徒适目取一快，彼豪巧者方睢盱。唏予嗜古与君并，见猎时然思负嵎。

作诗纪载实覶缕，若遇匠手当刊除。同观六士梁越产，王杨三子甘陈余。

交游聚散等萍絮，春风眇眇吹江湖。徵诗如见所见者，后有画者传之图。
追和晦庵先生十梅韵 其八 小梅
艾性夫（元代）

好花不必大，骨瘦花自小。一点春有馀，万古香不了。
烛影摇红·鬓绿飘萧
毛滂（宋代）

鬓绿飘萧，漫郎已是青云晚。古槐阴外小阑干，不负看山眼。此槐悠悠无限。有云山、知人醉懒。他年寻我，水边月底，一蓑烟短。
采桑子 其一 寒食日寒，拟冯正中
姚华（清代）

残寒犹滞东皇辔，花意迁延。人惜囊钱。冷落青帘酒市仙。

旧欢已坠知难续，冷节堪怜。蜡烛偷传。明日箫声又暖天。
送秘书家长兄至石门山归舟口号二首 其一
黎民怀（明代）

江风何太恶，病骨苦相侵。去水分歧路，还舟即旧林。

寒城橘柚熟，霜岸鹡鸰吟。物色今如此，偏悬北望心。
题画马
陈雷（元代）

赭袍乌帽立奚官，牵出春风十二闲。不属丹青传写妙，龙媒何得至人间。
赋得涉江采芙蓉
孔德绍（唐代）

莲舟泛锦碛，极目眺江干。沿流渡楫易，逆浪取花难。

有雾疑川广，无风见水宽。朝来采摘倦，讵得久盘桓。
次韵吴仲庶省中画壁
王安石（宋代）

画史虽非顾虎头，还能满壁写沧洲。
九衢京洛风沙地，一片江湖草树秋。
行数鯈鱼宾共乐，卧看鸥鸟吏方休。
知君定有扁舟意，却为丹青肯少留。
新除水曹郎，答白舍人见贺
张籍（唐代）

年过五十到南宫，章句无名荷至公。黄纸开呈相府后，

朱衣引入谢班中。诸曹纵许为仙侣，群吏多嫌是老翁。

最幸紫薇郎见爱，独称官与古人同。
甲寅中秋对月二首 其二
韩琦（宋代）

中秋侵夕启宾罍，共看长空一鉴开。四坐雪霜清耳目，万家昆阆倚楼台。

波凉桂子从天落，阴极潮头半海来。正好抽毫竞高唱，当筵人胜仲宣才。
灵岩十二景 其一 置寺殿
释仁钦（宋代）

青蛇引路破樵径，二虎驮经莫厌频。周汉魏时于此住，年过八百又重新。
题赵子德修屋疏二首
陆文圭（元代）

神有青囊号救贫，如何无术自谋身。
道南大宅今安在，欲向龙舒觅主人。
洞仙歌 荷包牡丹
汪淑娟（清代）

猩红一捻，有粉痕飘荡。疑出纤纤美人掌。怕飞来、蝴蝶尽是金钱，是昨夜、妃子筵前亲赏。

这般真锦地，可惜天公，不把苔纹绣添上。要向画奁寻、比与郎看。

可胜得、侬家花样。悔只悔、春愁万千千，未嘱咐、东风替侬安放。
幼子思谊举次孙命名阳生
徐经孙（宋代）

吾年七十四，始见两孙枝。阳德初回候，蟾光欲满时。

传家惟简册，愿汝似兰芝。何日解言语，能吟公此诗。
谒鹅湖大义禅师
白玉蟾（宋代）

古塔寒龛几岁华，粥鱼斋鼓响岩丫。
满湖春水浸明月，一带晚岩横彩霞。
石鹿至今空卧草，金鹅终不再衔花。
寥寥此意无人委，欲界无禅果是耶。
偈颂二十五首
释如净（宋代）

结却衲僧布袋头，天童拈来作气毬。
脚尖趯出佛无数，付与丛林作马牛。
偈颂五十一首
释大观（宋代）

世尊不说说，正月孟春犹寒。
迦叶不闻闻，二月仲春渐暄。
桃核研歌为庶子叶书山先生赋
姚鼐（清代）

丈人石研安得之，苍然古色凝寒姿。开匣四坐尽惊立，蹜手不敢为摩持。

黯澹凸拗水痕渍，镇几礧碨重不陂。润气上结云丝浮，晴天怒翻墨花碎。

阴厓江潭湛深黑，大泽电光划夜晦。幽辉岂非玉质蕴，含芒况淬笔锋利。

昔闻汉武灵台夜，献桃远致曾城驾。馀核犹含茂陵思，不独铜人泣元霸。

或言天上陨星精，下入渊谷为玉英。千秋漱激风波争，至今尚作涛头形。

曾为赵宋宫中秘，上有君谟作题字。御府流传景祐藏，梦华髣髴东京事。

宣和文物《太清楼》，艮岳奇山锦石稠。九重博古亲翰墨，焉知玩物非良谋。

北风尘冥青城路，旧物飘零竟何处。清燕当时御至尊，丹铅此日供儒素。

橐笔朝成奇木对，属车暮奏《长杨赋》。文章犹壮身衰老，金石无情世今故。

龙溪流水万竿竹，无数秋山点红树。丈人雅意慕投簪，他日烟霞墨池吐。
有怀雪堂旧游 其六
李彭（宋代）

珍重何家大小山，高文丽赋敌扬班。书来慰藉江头别，想见园林人外闲。
四月十八日喜雨再用前韵呈郑宰
陈淳（宋代）

民间霓望正频倾，天泽如期为养耕。
终夜连朝淋不住，上畦下亩浸皆盈。
春来又见兹浓霈，秋穫何愁弗满情。
感格一机无外事，气和靖自有和声。
九日送人
刘慎虚（唐代）

海上正摇落，客中还别离。同舟去未已，远送新相知。

流水意何极，满尊徒尔为。从来菊花节，早已醉东篱。
玩松竹二首
白居易（唐代）

龙蛇隐大泽，麋鹿游丰草。栖凤安于梧，潜鱼乐于藻。

吾亦爱吾庐，庐中乐吾道。前松后修竹，偃卧可终老。

各附其所安，不知他物好。

坐爱前檐前，卧爱北窗北。窗竹多好风，檐松有嘉色。

幽怀一以合，俗含随缘息。在尔虽无情，于予即有得。

乃知性相近，不必动与植。
次韵赵景文见寄
陈著（宋代）

十载扃门白发翁，一丝飞毒忽缠胸。
浮云随讋惊雷散，跃铁终逃劫火鎔。
尚有先庐供手实，幸叨儒籍免身傭。
关津本不征风月，来往何妨信一筇。
赠管五才叔
徐廷华（清代）

思君祇欲见君面，及见君时意转哀。老去渐深传后想，时艰端藉出群才。

赁舂无地空炊臼，市骏于今已筑台。举目未知风景异，登高且覆掌中杯。
永寿太君挽词 其一
沈辽（宋代）

帝命方优渥，仙屏去杳冥。松筠传懿行，金石勒新铭。

双阙不复望，三山依旧青。慈祥岂无报，独不享遐龄。
次韵翰林周尧佐先生咏雪禁体 其一
童轩（明代）

一夜随风缀远林，万条僵树尽森森。湿欺渔叟蓑衣重，寒入诗森布被深。

江浦烟云藏冻蛰，野田桑柘噪饥禽。闭门尽日相知少，呵笔西斋只自吟。
赠曾相士二首
杨万里（宋代）

抛了儒书读相书，却将冷眼看诸儒。
曾生肯伴诚斋否？共个渔舟入五湖。
秀州秋日
沈括（宋代）

草满池塘霜送梅，林疏野色近楼台。天围故越侵云尽，潮上孤城带月回。

客梦冷随风叶断，愁心低逐雁声来。流午又喜经重九，可意黄花是处开。
香茶供养黄檗长老悟公故人之塔并以小诗见意二首 其二
朱熹（宋代）

一别人间万事空，他年何处却相逢。不须更话三生石，紫翠参天十二峰。
长安春游
王建（唐代）

骑马傍闲坊，新衣著雨香。桃花红粉醉，柳树白云狂。

不觉愁春去，何曾得日长。牡丹相次发，城里又须忙。
拟回车驾言迈
王立道（明代）

驱车临广陌，驾言归故乡。天空木叶下，百草凄以黄。

万物有衰歇，人命安得长。骎骎西日颓，桑榆留夕阳。

停轨失咫尺，疾骋无迷方。黾勉崇令德，千载垂清光。
出剡北门道中
陈著（宋代）

晴日烘冬扫宿阴，篮舆伊轧出山深。
田夫忍冻妆旗帐，学子忘功走佩衿。
三载一余多少过，万人相送独何心。
新官便好观风俗，莫道无人识古琴。
览镜
刘希夷（唐代）

青楼挂明镜，临照不胜悲。
白发今如此，人生能几时。
秋风下山路，明月上春朝。
叹息君恩尽，容颜不可思。
林和叔山园九咏·秀野
姜特立（宋代）

坡仙独乐赋新诗，秀野於公两得之。
山卉名花同一囿，调元妙手本无私。
舟次胥江寄怀立之棣敷季彤诸弟
潘正亭（清代）

江雨忽如雾，山云悭放晴。长途风雪旧，壮岁别离轻。

忽忆同怀子，怜余事远征。东归附浈水，流梦到江城。
同洪溟上人天衢弟登秦望
刘宗周（明代）

雨霁山光紫翠开，分明洗出小蓬莱。鸣琴一带溪流迥，绝壁千蓬鸟道回。

杖锡老僧飞欲到，采芝仙客定频来。不知身在天门上，犹望云霞信手推。
隋宫守岁
李商隐（唐代）

消息东郊木帝回，宫中行乐有新梅。
沈香甲煎为庭燎，玉液琼苏作寿杯。
遥望露盘疑是月，远闻鼍鼓欲惊雷。
昭阳第一倾城客，不踏金莲不肯来。
留别李春皋阁学 其一
许传霈（清代）

秀气何年毓木香，士林争仰鲁灵光。将周甲子琼林宴，早到公卿弟子行。

坐对孔山乔葛远，学习婺派吕朱长。回头卅馀年前事，半入篇章人不忘。
送李频之南陵主簿
许棠（唐代）

赴县是还乡，途程岂觉长。听莺离灞岸，荡桨入陵阳。

野蕨生公署，闲云拂印床。晴天调膳外，垂钓有池塘。
吴骏卿寄示和黄元广诗多及古人为己之学辄复次韵资一大笑兼简元广 其二
朱松（宋代）

君居泥自蔽，邻客旅两足。诗成各超然，不复念瓶粟。

应怜市门客，俯仰对流俗。出言不妩媚，人瞋大于屋。
次韵雪窦寺主僧炳同招游山二首
陈著（宋代）

飞下吟笺墨妙斑，空拳难对敌家攀。
肯分半榻清风况，翻怪诗来挠聒閒。
参政大资毗陵张公挽诗十首 其三
周麟之（宋代）

一马龙骧后，中朝草创初。秉枢登政路，扈跸拥宸裾。

像入云台画，名标玉府书。太平资旧德，不及驾安车。
衡州邓贰守示寄石翁诗次韵奉答 其二
庄昶（明代）

花柳音非曲径通，寻幽莫道我无功。天和得处人方乐，地主豪时客亦雄。

荣愿已教都绝梦，头颅不恨半成翁。从君欲饭诸峰蕨，只恐香飘口角风。
卯时酒
白居易（唐代）

佛法赞醍醐，仙方夸沆瀣。未如卯时酒，神速功力倍。

一杯置掌上，三咽入腹内。煦若春贯肠，暄如日炙背。

岂独肢体畅，仍加志气大。当时遗形骸，竟日忘冠带。

似游华胥国，疑反混元代。一性既完全，万机皆破碎。

半醒思往来，往来吁可怪。宠辱忧喜间，惶惶二十载。

前年辞紫闼，今岁抛皂盖。去矣鱼返泉，超然蝉离蜕。

是非莫分别，行止无疑碍。浩气贮胸中，青云委身外。

扪心私自语，自语谁能会。五十年来心，未如今日泰。

况兹杯中物，行坐长相对。
于秀才小池
方干（唐代）

一泓潋滟复澄明，半日功夫劚小庭。占地未过四五尺，

浸天唯小两三星。鹢舟草际浮霜叶，渔火沙边驻小萤。

才见规模识方寸，知君立意象沧溟。
怀寄同志
释文珦（宋代）

垂垂当莫景，每每忆同参。
金石敦风谊，云山异北南。
道机应已熟，世梦莫教酣。
路远难相语，裁诗寄短函。
宿借眠庵题壁四首 其二
湛若水（明代）

延缘延缘且延缘，百尺空中抱月眠。一榻未曾分尔我，人间天上只凡仙。
江上望青山忆旧
王士祯（清代）

扬子秋残暮雨时，笛声雁影共迷离。
重来三月青山道，一片风帆万柳丝。
安庆答宗笃庵
徐珂（清代）

风雨昼如晦，江淮春已深。看花千里约，听雨五湖心。

旧燕营新垒，归鸦失故林。因君感飘泊，还答《式微》吟。
梦曾存之见过 其二
邹浩（宋代）

衡阳深赖帝怜之，论者虽多不远移。一日一书谁管得，人生倾倒在相知。
罗子文侍御坠马伤足有作次韵 其二
罗钦顺（明代）

诗句清堪敌草塘，为占诸福定如冈。还台再骋追风骠，宴客仍开昼锦堂。

便好喧呼如杜适，可能坚卧似袁僵。他年华毂翱翔地，细雨新桥路莫忘。
代公庆上郭帅 其一
王灼（宋代）

唐家尚父几重孙，宿将齐推第一门。新拥锋车还北阙，暂辞戎律控西藩。

柳营平日鏖轻敌，龙衮今年识至尊。好在枢庭展韬略，试看馀力整乾坤。
游骊山二首
张俞（宋代）

玉帝楼前锁碧霞，终年培养牡丹芽。
不防野鹿踰垣入，衔出宫中第一花。
宿长安乾明寺
超源（清代）

湖村开晚霁，绀殿露秋林。鼓棹沧波远，到门黄叶深。

茶烟禅榻静，松月客堂阴。一宿乾明寺，空诸万劫心。
跋姜君弼课册
苏轼（宋代）

云兴天际，炊若车盖。
凝□未瞬，弥漫霮□。
惊雷出火，乔木麋碎。
殷地爇空，万夫皆废。
溜绠四坠，日中见昧。
移晷而收，野无完块。
星源八景 其六 西湖水榭
胡炳文（宋代）

蚺城谁筑溪之涯，层楼簇簇排人家。两岸春风好杨柳，一池霁月芙蓉花。

香与清风远方觉，污泥不染尘不著。小亭红瞰碧波心，着我中间看飞跃。
天马歌
李白（唐代）

天马来出月支窟，背为虎文龙翼骨。
嘶青云，振绿发，兰筋权奇走灭没。
腾昆仑，历西极，四足无一蹶。
鸡鸣刷燕晡秣越，神行电迈蹑慌惚。
天马呼，飞龙趋，目明长庚臆双凫。
尾如流星首渴乌，口喷红光汗沟朱。
曾陪时龙蹑天衢，羁金络月照皇都。
逸气棱棱凌九区，白璧如山谁敢沽。
回头笑紫燕，但觉尔辈愚。
天马奔，恋君轩，駷跃惊矫浮云翻。
万里足踯躅，遥瞻阊阖门。
不逢寒风子，谁采逸景孙。
白云在青天，丘陵远崔嵬。
盐车上峻坂，倒行逆施畏日晚。
伯乐翦拂中道遗，少尽其力老弃之。
愿逢田子方，恻然为我悲。
虽有玉山禾，不能疗苦饥。
严霜五月凋桂枝，伏枥衔冤摧两眉。
请君赎献穆天子，犹堪弄影舞瑶池。
仙人隐迹
吴洞明（宋代）

上古有神仙，一去无消息。
峨峨碧岩前，独遗隐仙迹。
绝句
朱松（宋代）

一笑相从欠我曹，日疲浮礼只徒劳。纷纷阅世真难记，莫是先生眼太高。
过云安军下岩僧舍
赵抃（宋代）

幽寺倚岩阿，云扉掩薜萝。老僧中燕息，谁问世风波。
夜寒
郑刚中（宋代）

猎猎风吹屋上茅，夜寒都在早梅梢。
明朝管取东窗暖，又看羲经过一爻。
寄笠舫
陈祖望（清代）

珠江挥手太匆匆，梦绕蛮烟蜑雨中。世味频年尝最熟，诗人从古例多穷。

登楼定复悲王粲，爱客何曾有孔融。知否南湖旧鸥鹭，钓滩日日盼归篷。
泊舟临平二首
杨万里（宋代）

拂溪十点五点雨，縠纹织出团花缕。
花头细大虽不勺，一花销时一花吐。
北风卷云如卷帘，忽然收尽玉廉织。
天光却在水光下，天水熔作镜一奁。
好山隔市望不见，秪有清溪照人面。
初赴明州
范成大（宋代）

四征惟是欠东征，行李如今忽四明。
海接三韩诸岛近，江分七堰两潮平。
拟将宽大来宣诏，先趁清和去劝耕。
顶踵国恩元未报，驱驰何敢叹劳生。
句 其三
李彭（宋代）

紫荷虫篆霜叶枯，袅蹄垂房裂青肤。
阳乐故城
易时敏（宋代）

典午河山尚有名，兴从阳乐故城生。
夕阳门巷丘墟久，春草池城野水平。
废堞栖乌啼夜月，闲壕留雁叫寒更。
人民非处桃花在，一度东风一度荣。
桂之树行
曹植（两汉）

桂之树，桂之树，桂生一何丽佳。扬朱华而翠叶，流芳布天涯。

上有栖鸾，下有盘螭。桂之树，得道之真人，咸来会讲仙。

教尔服食日精，要道甚省不烦。淡泊无为自然。乘蹻万里之外，去留随意所欲存。

高高上际于众外，下下乃穷极地天。
再酬三次前韵
苏颂（宋代）

千里江山昔霸基，百年文物憺皇威。
闾阎栉比于今盛，塔寺鳞差自古稀。
极目烟霞时显晦，忘情鱼鸟自潜飞。
何须远慕岩居者，乘兴还来兴尽归。
宴秦孝王于并州作诗
杨坚（隋代）

红颜讵几，玉貌须臾。一朝花落，白发难除。明年后岁，谁有谁无。
舟发珠江承诸子携酒饯送用前韵赋别
陈邦彦（明代）

扬舲挝鼓发江干，变徵声高七月寒。夜竹可能知大汉，日边何处是长安。

杯因惜别兼贤圣，策为忧时杂管韩。燕石自惭仍跃冶，归来休笑旧儒冠。
减字木兰花（嘉熙元年七月如浦城。二十三年，□永康界赵店宿为喜雨作）
陈著（宋代）

浮萍踪迹。又作南东□□客。不奈秋阳。一似朱明赫赫光。

惊雷奈雨。料是阿香怜逆旅。好个凉天。称我前程步步便。
与从侄杭州刺史良游天竺寺
李白（唐代）

挂席凌蓬丘，观涛憩樟楼。
三山动逸兴，五马同遨游。
天竺森在眼，松风飒惊秋。
览云测变化，弄水穷清幽。
叠嶂隔遥海，当轩写归流。
诗成傲云月，佳趣满吴洲。
病中赏梅赠元晦老友
刘子翚（宋代）

梅边无与谈，赖有之子至。
荒寒一点香，足以酬天地。
天地亦无心，受之自人意。
韬白任新和，风味要如此。
晚过湖上登城楼泛小舟归
韩维（宋代）

绿水逶迤城两面，清风摇动稻千畦。
独乘幽兴携樽酒，小艇归时月已低。
减字木兰花
沈瀛（宋代）

定而后止。善到止时心地喜。鱼跃鸢风。此理照然上下通。

好如好酒。欲似人常心欲寿。若到兹何。治国治家用处多。
止酒示圭
陈起（宋代）

一病杯中物致危，翰林何事酷耽之。
酒经若果通仙道，不向青山立断碑。
满江红·老子生朝萧然坐离骚窟宅
黄人杰（宋代）

老子生朝，萧然坐离骚窟宅。更莫诧、才雄屈宋，诗高刘白。不向莫凰池上住，不逃鹦鹉洲边迹。谩一官、如水过称呼，诸侯客。
平生志，水投石。首已皓，心犹灵。算陆沉雄奋，总非人力。广武成名惟孺子，高阳适意须欢伯。睨醉乡、一笑抚青萍，乾坤窄。
闻笛 其一
董嗣杲（宋代）

四海水尚浅，孤城愁更深。船上何人笛，吹入芦花林。
寄张永堂
沈说（宋代）

浙江风浪阔，梦不落吟边。
书到知何日，君归起隔年。
才高朝士重，命拙故人怜。
早办山中计，吾今省俗缘。
百字令
俞处俊（宋代）

残蝉断雁，政西风萧索，夕阳流水。落木无边幽眺处，云拥登山水齿。岁月如驰，古今同梦，惟有悲欢异。绿尊空对，故人相望千里。

追念淮海当年，五云行殿，咫尺天颜喜。清晓胪传仙仗里，衣染玉龙香细。今日天涯，黄花零乱，满眼重阳泪。艰难多病，二陵无奈秋思。
灵真道人久无诗来用协甫韵并前篇寄之且拉尔耳翁同赋
李光（宋代）

道人何处是生涯，山绕孤村水绕家。鬓里雪霜全扫白，胸中梨绕旋开花。

已乘绿景功初就，更服黄精善莫加。若向静中生妄想，还如炎地走冰车。
和时可醇酎二首 其一
许景衡（宋代）

圣贤须千钟，我岂个中人。焦枯展馀沥，好我已十分。

元戎镇河展，怜此贱与贫。不羡彼瀛州，已有玉膏醇。

小槽滴真珠，沾饷无疏亲。但有坐上客，谁问甑中尘。

岂学梁父吟，何时见阳春。
以同心之言其臭如兰为韵寄李子先 其三
黄庭坚（宋代）

俗士得失重，舍龟观朵颐。六经成市道，驵侩以为师。

吾学淡如水，载行欲安之。惟有无心子，白云相与期。
觅龙涎巧石
姜特立（宋代）

何年云斧斸烟峦，散在先生燕坐间。
袖里吾将有东海，凭诗乞与小巑屼。
千叶梅
杨公远（宋代）

千叶梅开一样清，向人含笑似多情。
化工只么宁多巧，碎剪琼瑶细簇成。
留献彭门郭常侍
罗邺（唐代）

受得彭门拥信旗，一家将谓免羁离。到来门馆空归去，

羞向交亲说受知。层构尚无容足地，尺波宁有跃鳞时。

到头忍耻求名是，须向青云觅路岐。
题余秋室中允试院画美人卷
李如筠（清代）

春官桃李今年盛，看花闪闪双明镜。束笋堆中桦烛㸐，三十日明目光竟。

画堂依然一事无，操纸乞君为作图。炊斗黍许闭门坐，美人贴纸春风扶。

淡墨如烟一丝袅，红蓝不到秋毫杪。妆非时世怜者谁，神仙特立云霞表。

寒宵展卷对明窗，镫花细雨红凝釭。奇文五色尚挂眼，突然睹此心已降。

文章清气如静女，落花不言人不语。世间但取笑嫣然，不字有人甘独处。

广眉高髻满城中，寿陵邯郸步不同。蕙心兰质吾最赏，乱头粗服天然工。

古明嗜好酸咸异，何况文章千古事。推毂艰难国士愁，蹇修错迕蛾眉泪。

论文品画空沈吟，此图此意千黄金。难求世俗国风好，珍重先生香草心。
雪後
陆游（宋代）

冰开地沮洳，云破日曈曨。
鸿入青冥际，草生残烧中。
方欣毕公税，已复始农功。
稻垄牛行处，泥翻夕照红。
谢黄子山贺得孙
王炎（宋代）

侵寻及颓龄，忧患催霜须。
是身如老木，枯枿生孙枝。
自念非逸少，屈指无七之。
日愿谷丰下，今见凤有儿。
安得寿乔松，及渠成立时。
追念十年事，欣戚更乘除。
瓜葛自延蔓，葭莩相因依。
赖此一雏生，两家释猜疑。
飞鹊绕屋鸣，织翠来华裾。
相视一粲然，英词出琼琚。
醴甘不醉人，汤饼浮银丝。
只欠解语花，遏云歌此词。
知公本惜饮，尝试覆一卮。
因之酹梅塘。骑鹄何时归。
州宅杂咏 万卷堂
王十朋（宋代）

书读万卷破，少陵观国初。登堂吾有愧，头白腹空虚。
寄蘧觉先生
何文季（宋代）

云山隔断故人疎，闻道新生三凤雏。
老我只添头上雪，凄凉光景不堪书。
青云亭
董居谊（宋代）

溪傍好山添翠湿，亭依乔木得阴浓。
有人欲踏青云路，认取城南第一峰。
郡圃观白莲
王同祖（宋代）

娇羞处子临妆后，淡净佳人出浴时。
无语倚栏如有恨，生嫌别岸污臙脂。
假山
王之道（宋代）

幽人爱九华，胸臆富岩窦。
叠石谈笑顷，窗间列远岫。
一拳傥兴云，其功等高秀。
君看负山者，盍亦备兹寇。
观乌龙山瀑布
朱翌（宋代）

漱石漱流俱可意，濯缨濯足且随时。
到江莫作滔天浪，妨我轻舟理钓丝。
玉楼春（客有游山者，忘携具，以词来索酒，用韵以答。时余以病不往）
辛弃疾（宋代）

山行日日妨风雨。风雨晴时君不去。墙头尘满短辕车，门外人行芳草路。

南城东野应联句。好记琅玕题字处。也应竹里著行厨，已向瓮头防吏部。
醉落魄 咏苔
张肯（明代）

径翠钿狼藉，绿圆点点浓如积。芳痕涨雨凝寒碧，一片浓阴，休扫坐来石。

径深不教残阳入，茸茸不似春红色。芳尘净洗无纤迹，吟客来时，只恐印行屐。
瀑布六首
孔武仲（宋代）

沉浮又似缀汀鸥，石齿横斜咽复流。
莫放阴云遮洞府，最宜明月挂高秋。
蝶恋花 其八
陈维崧（清代）

四月荆南风景异。乍雨还晴，晴雨都无次。欲认前村浑不似，茫茫万顷黄云腻。

一巷柴门谁夜闭。打麦声中，隐隐猧儿吠。酒辣饼香真足喜，灶前抟黍添丁戏。
点绛唇·学道难成
尹志平（元代）

学道难成，无明触处生烟火。招殃祸。时光虚过。生死如何躲。早悟前愆，更不生人我。还真个。时时明破。下手修仙果。
新开湖上待潜珠不出偶书戏孙莘老二首 其一
刘攽（宋代）

贝阙藏珠安在哉，九渊深绝若为媒。风波可畏且归去，漫道扁舟湖上来。
金刚随机无尽颂·庄严净土分第十
释印肃（宋代）

无住真难见，见见非是见。
见不能及时，头头随物现。
颂古三十一首 其十二
释原妙（宋代）

金佛不度炉，铁裹夜明珠。一槌俱粉碎，清光何处无。
宵征
岳珂（宋代）

炬火一川明，前驱听鼓钲。
指途期县驿，问道趣王程。
不为柏人怯，聊寻葵戍盟。
征夫免泥淖，何忍喜天晴。
仙迹岩题诗二十三首·张真君祠
佚名（宋代）

圣像迁祠出禁扃，天恩遣使从神灵。
奉安钦敬祈民福，应感昭彰佑帝庭。
萧宅二三子赠答诗二十首。客谢石
卢仝（唐代）

我有水竹庄，甚近嵩之巅。是君归休处，可以终天年。

虽有提携劳，不忧粮食钱。但恐主人心，疑我相钓竿。
【双调】湘妃怨_武夷山中落
张可久（元代）

武夷山中
落花流水出桃源，暖翠晴云满药田。流金古像开香殿，步虚声未远，鹤飞来认得神仙。傍草漫山径，幽花隐洞天，玉女溪边。
山中隐居
丹翁投老得长生，白鹤依人认小名。青山换主随他姓，叹乾坤一草亭，半年不出岩扃。写十卷《续仙传》，和一篇《陋室铭》，补注《茶经》。
怀古
秋风远塞皂雕旗，明月高台金凤杯。红妆肯为苍生计，女妖娆能有几？两蛾眉千古光辉。汉和番昭君去，越吞吴西子归，战马空肥。
黄山道中
何人礼斗上松梢？有客题名刻树腰。指前峰半日行来到，这山不是小，洞天宽容我诗豪。白云观欹仙枕，朱砂泉流药瓢，紫兰宫玉女吹箫。
秋思·乌桕微丹菊渐开
陆游（宋代）

乌桕微丹菊渐开，天高风送雁声哀。
诗情也似并刀快，剪得秋光入卷来。
四月二十三日始设酒禁试东坡羹一本港春味
敖陶孙（宋代）

评诗要平淡，此语吾不然。
大千自有舌，何用长短篇，
谓是天送句，端正落我前。
旋闻口吻鸣，颇益心肠煎。
少陵耽句佳，欲以一死捐，
是中有真意，靖节差独贤。
和后村韵二首奉寄府判真司令 其一 听雨楼
林希逸（宋代）

取放翁诗扁此楼，知君心企古名流。苏吟韦句虽欣慕，樗记曾云不是由。

大被长衾佳伯仲，高门素学尚姱修。俱存无恙邹书训，此乐人间底处求。
缘识
宋太宗（宋代）

鼻闻心所著，香臭不同根。
穷究缘中识，非干妄想门。
陆别驾解组
释居简（宋代）

不平容赴愬，无枉不相关。契托今州牧，官同旧笋班。

骚情吟未尽，乐府载将还。况是平分手，新声课小蛮。
缘识
宋太宗（宋代）

石室巢新燕，人心在眼前。
飞云高去影，败叶拥流泉。
取舍凭谁定，升沈勿自专。
守贫知大道，盛事好攀缘。
偈颂五十一首
释道冲（宋代）

耳聋眼暗步龙钟，毕竟凭何住五峰。
天网恢恢无避处，不妨随分展家风。
蜀国弦
李贺（唐代）

枫香晚花静，锦水南山影。
惊石坠猿哀，竹云愁半岭。
凉月生秋浦，玉沙粼粼光。
谁家红泪客，不忍过瞿塘。
谢潘端叔惠红梅
楼钥（宋代）

岁晚红英绕冻柯，玉人无那醉颜酡。
广平赋就如逢妆，铁石心肠可柰何。
仙人好楼居三首 其一
李梦阳（明代）

律律海中洲，峨峨白玉楼。上曾结浮云，下戴神鳌游。

前檐荫白榆，青龙守门枢。上有无始公，餐霞炼金腴。

飞琼鼓玄橐，浮丘扇其隅。情闲览八表，出入服气舆。

日月跳两珠，回旋但须臾。万年永福日，寤言莫相忘。
戏郑闽清灼艾
刘克庄（宋代）

点穴不须医，针经手自披。
既云丹熟后，焉用火攻为。
简出创牵步，端居痛上眉。
闭门功行满，应有解飞时。
题山居十绝·平远
胡仲弓（宋代）

万里江山万里天，沙平雁落远相连。
西风吹断云衣细，一叶飞不是钓船。
挽刘枢密三首 其一
朱熹（宋代）

天畀经纶业，家传忠义心。谋谟经国远，勋烈到人深。

廊庙风云断，江湖岁月侵。一朝成殄瘁，九牧共沾襟。
题馆中直舍壁
陆游（宋代）

几年憔悴去清班，敢辱君恩误赐环。
但厌软麈随倦马，不愁弱水隔神山。
下帷寝饭群书里，退食雍容众隽间。
行矣东归竟何补？低回未免媿吾颜。
拜先外舅墓坐雨用赵景文韵二首
陈著（宋代）

卷怀经笥袖名鞭，千载阴何暗结缘。
清似岁寒松独立，健于霜晓鹘争先。
尘埃事与心相避，醉梦人看眼亦鲜。
肯使鸡林浪传去，纷纷吟梓不同年。
别苏年丈归鼍阳
梁维栋（明代）

秋风飒飒动京华，犹带吴江万里槎。剪烛共谈燕市事，解貂同醉秣陵花。

梅开庾岭初含雪，雁入鼍阳晚带霞。莫讶分襟横涕泪，依刘王粲忽思家。
晓雨离铜山驿
韦骧（宋代）

北风吹云顽不散，山雨萧萧夜将旦。起来勉强著征衣，索马踌躇就途晏。

冈泥渐滑沮遄迈，林霭正浓迷远盼。旅怀惨郁亦所宜，安得秋阳露霄汉。
净因院建炎兵火独存纪事
闻人偲（宋代）

湖海浮家二十年，重来春色尚依然。杏花篱落喷红雾，杨柳林塘护绿烟。

草暖村人出游地，鸠鸣刺史劝农天。觉场独在三灾外，试问支郎第几禅。
咏涂璋家屏风上题宣和壬寅季夏
陈杰（宋代）

玉芝随手燕堂空，翠幰宸游黍满宫。
一片宣和残岁月，百年田舍古屏风。
二郎神·小亭徙倚
吴潜（宋代）

小亭徙倚，慢一步、立秋千影。渐夕照林梢，晚风池上，缉缉轻寒嫩冷。又是将他春﹀︽，酿一种、花愁花病。空客鬓岁迁，征衫人老，倚楼看镜。还省。故园多少，紫殷红凝。窗外晓莺啼，抚墙金缕，烟柳慵眠乍醒。挑菜踏青，趁蜂随蝶，长负清明时景。凝伫久，蓦听棋边落子，一声声静。
送张敉之白下分得长干里
王世贞（明代）

君是张星裔，偏歌玉树花。侬家杨柳色，应接白门鸦。

别泪销金粉，新篇掞彩霞。长干六代地，今昔擅豪华。
菩萨蛮
程垓（宋代）

东风有意留人住。熏风无意催人去。去住两茫然。相逢成短缘。

平生花柳笑。过后关心少。今日奈情何。为伊饶恨多。
答吴知府仲登见招三绝
释宝昙（宋代）

未暇云山圣处行，兹游已复慰平生。
故林猿狖吾知识，木落霜枯也不争。
揽秀
蔡确（宋代）

秉兴登兹亭，朱槛临曲洲。俯仰一寓目，高风振衣裘。

新阳力尚微，冰雪浩未收。出没林间翮，飞鸣各有求。

缅彼北山岑，翛翛云气游。闻有两高士，茹芝卧岩幽。

长离在青冥，燕雀安得谋。伊子世味薄，坐感岁且流。

愿言从之子，相与物外游。
东湖书院为吴亚卿献臣题
郑岳（明代）

大云山中泉一注，东湖先生读书处。先生胸次迥出尘，山中草木皆真趣。

读书岂徒事铅椠，匡时事业于兹具。试出绪馀售于人，要使苍生尽陶铸。

平生苦节甘若饴，妻子不免于寒饥。遇事直前无顾忌，终遭坎坷蹈危机。

达生委命宁自悔，万里生还天所遗。山中茅屋依然在，洞云江月与心期。

湖田荒秽方料理，诏书南下君复起。百年此道亦何心，乘流则行坎则止。
玉交枝
房舜卿（宋代）

蕙死兰枯待返魂。暗香梅上又重闻。粉妆额子，多少画难真。

竹外冰清斜倒影，江头雪里暗藏春。千钟玉酒，休更待飘零。
上雷漕
危稹（宋代）

破裘芒履晚山前，手抱乌桐白玉弦。
闻道知音在高处，一声弹入紫微天。
万国
廖大圭（元代）

万国销兵器，天戈落彗星。苗民思帝力，千羽舞王庭。

大漠秋无战，穷阎夜不扃。屡闻宽大诏，风浪静南溟。
次韵昌甫同酌宋知军家酿
韩淲（宋代）

雅俗岂殊调，城郭山林分。知君心事宽，一笑鸡鹤群。

邂逅多□客，酒亦为之醺。庾信哀江南，李白日暮云。

白头几青眼，吾人尚可云。夜阑拥鼻吟，天香桂纷纷。
东窗
寇准（宋代）

徙倚东窗夜未明，悄然幽馆独凝情。
灯摇古壁秋虫怨，露下疏林宿鹤惊。
道在任从时态薄，年加潜觉睡魂轻。
待酬北阙君恩了，归听冰泉落石声。
后秋兴八首九月初二日，泛舟吴门而作 其七
钱谦益（清代）

全躯丧乱有何功？雇赁馀生大造中。心似吴牛犹喘月，身如鲁鸟每禁风。

惊弓旅雁先霜白，染血林枫背日红。闲向侏儒论世事，欲凭长狄扣天翁。
兖海孙学士寄昼锦编述先德宣公进退之美报之长句四韵奉扬盛事
张方平（宋代）

邹鲁衣冠古士乡，义方不独有扶阳。德名垂世先君子，经术传扶小太常。

闾巷共荣新昼锦，吏民司爱旧甘棠。前人彝鼎铭勋伐，未似盈编盛事光。
鱼沟怀家
晁补之（宋代）

生涯身事任东西，药笥书囊偶自赉。
柳嫩桑柔鸦欲乳，雪消冰动麦初齐。
沙头晚日樯竿直，淮上春风雁鹜低。
归去未应芳物老，桃花如锦遍松溪。
呈王平江二首
赵蕃（宋代）

先生自词伯，举世孰诗人。
纵不藏人善，惭无佳句新。
每怀青眼旧，应念白头贫。
未弭沅湘楫，蒸湘复问津。
恭次家大人鬻田训子诗韵
孙应符（宋代）

耷穷那复值凶年，典尽贫家五亩田。
暂给箪瓢居巷内，且将经史向窗前。
潜心矻矻先修己，安命栖栖不怨天。
爵禄功名宜自取，尤当勉力务勤拳。
浯溪
刘锡（宋代）

兴废由来只靠天，三郎往事亦堪怜。
湘江直下浯溪上，翕霍于今五百年。
新年五首
苏轼（宋代）

晓雨暗人日，春愁连上元。
水生挑菜渚，烟湿落梅村。
小市人归尽，孤舟鹤踏翻。
犹堪慰寂寞，渔火乱黄昏。
北渚集群鹭，新年何所之。
尽归乔木寺，分占结巢枝。
生物会有役，谋身各及时。
何当禁结弋，看引雪衣儿。
海国空自暖，春山无限清。
冰溪结瘅雨，雪菌到江城。
更待轻雷发，先催冻笋生。
丰湖有藤菜，似可敌莼羹。
小邑浮桥外，青山石岸东。
茶枪烧后有，麦浪水前空。
万户不禁酒，三年真识翁。
结茅来此住，岁晚有谁同。
荔子几时熟，花头今已繁。
探春先拣树，买夏欲论园。
居士常摧客，参军许扣门。
明年更有味，怀抱带诸孙。
珠帘卷
周之琦（清代）

东堂畔，晓风吹。轻燕澹粉迷离。垂柳摇摇无绪，闲扶墙外枝。

远路春光晼晚，残宵梦语依稀。争唱渡头桃叶，浑不解，寄相思。
董萝石七十诗
朱朴（明代）

道骨棱层气袖然，一竿垂老暮江边。三千已出同游类，七十才江下寿年。

不爱扬州骑鹤去，常过禹穴抱龙眠。阳明洞里真消息，都在先生杖屦前。
舟中寄涧谷
李叔与（宋代）

秋风四起秋云薄，客怀颇欠商量著。浅滩胶舟石荦确，欲进不可退难却。

蘋蓼妆成秋绰约，独倚晚风吟思涸。故人云锦自天落，一纸模糊万金药。

上言相思下离索，勾引莼鲈味逾恶。吾心孤云身野鹤，到此方知出山错。

归理绿蓑更青蒻，何处方舟无杜若。
官归
李新（宋代）

旅巢几百指，水国漫三年。
极望只秋草，归耕惟石田。
不成便招隐，渐拟欲安禅。
那得苏司业，相逢乞酒钱。
凤栖寺
许仲礼（宋代）

回环叠嶂倚长空，丹凤曾栖晻霭中。
殿阁至今无燕雀，溪山随处有梧桐。
竹荣秀实笼晴景，瀑泻寒泉潄应风。
伫看来仪新乐府，吾皇勋德与虞同。
挽徐澄斋太史
蔡寅斗（清代）

倦飞孤鹤下烟霄，劫外灵光见后凋。海舶云旗归万里，经筵雪鬓待三朝。

老馀秃管论删述，病卜青山卧寂寥。谁为元亭重载酒，满江枫叶荡寒潮。
颂证道歌·证道歌
释印肃（宋代）

不可得中祗麽得，更无魔党相欺哧。
犯怖自歇即菩提，真净妙明无间隔。
白马席间和白沙先生
庄昶（明代）

万里何乡老，青天白帽来。神仙在人世，随处是蓬莱。

云影千江月，天心数点梅。平生夫子意，又许铸颜回。
宁宗郊祀二十九首
学士院（宋代）

帝登初觞，礼岩再兴。
精明满昭，齐颙洞贯。
灵娭留俞，神光炳焕。
我宋受福，永寿于万。
绵
王梦应（宋代）

绵绵瓜瓞，施于中林。
顾于烝尝，匪今斯今。
池雁
王安石（宋代）

羽毛摧落向人愁，当食哀鸣似有求。
万里衡阳冬欲暖，失身元为稻粱谋。
颂古二十七首
释云贲（宋代）

六月上伏，八月中秋。
人平不语，水平不流。
别贾侍御二首 其一
郭祥正（宋代）

君正忙时我正闲，思君乘兴出青山。倚楼怀抱都倾尽，却驾柴车破雨还。
折山道中六言寄涌翠道人
朱槔（宋代）

既有女名灵照，何妨自作维摩。
要见诸天办供，问他风月山河。
王居士
许浑（唐代）

筇杖倚柴关，都城卖卜还。雨中耕白水，云外劚青山。

有药身长健，无机性自闲。即应生羽翼，华表在人间。
十二时颂
释文准（宋代）

食时辰，更无一法可当情。
千里出山云有色，一源投涧水无声。
忆吴松江晚泊
梅尧臣（宋代）

念昔西归时，晚泊吴江口，
回堤逆清风，淡月生古柳。
夕鸟独远来，渔舟犹在後。
当时谁与同，涕忆泉下妇。
偶题
张耒（宋代）

屋角纤纤挂断虹，清蝉一噪起高桐。天涯云尽见残日，林下雨馀来好风。
野花
罗邺（唐代）

拂露丛开血色殷，枉无名字对空山。时逢舞蝶寻香至，

少有行人辍棹攀。若在侯门看不足，为生江岸见如闲。

结根毕竟输桃李，长近都城紫陌间。
浣溪沙 其一 仿饮水词只求貌似却无题目也
梁鼎芬（清代）

才说当时泪暗倾。宵宵寒雨绿阴成。有人帘外盼天晴。

独自空庭花细落，那堪今夜月微明。药烟茶梦断平生。
送翁东叟教授 其二
王十朋（宋代）

三十年间旧友生，眼青头白见交情。官于湖北况尤冷，诗不江西语自清。

行李少留吴芮国，梦魂先到谢公城。扁舟便合相随去，薄有田园正可耕。
梅花七律 其十
张道洽（宋代）

高标胜韵点人寒，残雪疏篱是水南。天上玉妃居第一，人閒石友结成三。

广平心事今犹在，和靖家风晚最谙。莫讶清晨将鹤出，孤筇行过竹西庵。
读水云丙子集
聂守真（宋代）

别了金台尺五天，归来行橐夜光县。
剑横碧落琴收匣，云住青山水到渊。
锡宴屡陪蓬岛客，唱酬休忆蕊宫仙。
故家只在西湖上，好在晴光雨色边。
毘蓝岩
盛奇（宋代）

别开洞壑翠微齐，萝薜云深路转迷。
一榻繁阴炎扫午，六秋岩畔足幽栖。
送李无陂还乡
李若水（宋代）

休辞十驿犯埃尘，花柳无边政可人。
我坐宦囚归未得，仗君说与古溪春。
红绣鞋·挨着靠着云窗同坐
贯云石（元代）

挨着靠着云窗同坐，偎着抱着月枕双歌，听着数着愁着怕着月四更过。四更过情未足，情未足夜如梭。天哪，更闰一更儿妨甚么！
读禅月集
黄希旦（宋代）

唐末高僧号贯休，篇章激切近诗流。烟华雪月何妨咏，水竹云林不碍游。

蜀国至今名籍甚，兰溪当日迹淹留。此心弹指虽云妙，争奈阇黎未点头。
和诸庵花光十梅颂
王柏（宋代）

接得少林枝叶，满腰风雪馨香。
一自飘零庾岭，花光也解流芳。
一翦梅（赋处静以梅花枝见赠）
吴文英（宋代）

老色频生玉镜尘。雪澹春姿，越看精神。溪桥人去几黄昏。流水看看，都是啼痕。

烟雨轻寒暮掩门。萼绿灯前，酒带香温。风情谁道不因春。春到一分，花瘦一分。